SR ลั่นรายได้ปี 61 โตเท่าตัว หลังตุนแบ็คล็อกแน่น 1.86 พันลบ.-เดินหน้าประมูลงานใหม่เพียบ
SR ลั่นรายได้ปี 61 โตเท่าตัว หลังตุนแบ็คล็อกแน่น 1.86 พันลบ.-เดินหน้าประมูลงานใหม่เพียบ คาดทยอยรู้ผลการประมูลตั้งแต่ Q2/61 เป็นต้นไป
29 มี.ค. 2561

นายเกียรติ วิมลเฉลา ประธานเจ้าหน้าที่บริหาร บริษัท สยามราช จำกัด (มหาชน) หรือ SR เปิดเผยว่า บริษัทตั้งเป้ารายได้ปี 61 จะเติบโตไม่ต่ำกว่า 1 เท่าตัวจากปีก่อนที่มีรายได้ 1 พันล้านบาท โดยเป็นการเติบโตใน 3 ธุรกิจหลัก รวมไปถึงการรับรู้รายได้ในธุรกิจใหม่ อาทิ การบริหารอาคารจอดรถ และธุรกิจเกี่ยวกับพลังงานทางเลือก
ทั้งนี้ ปัจจุบันบริษัทมีปริมาณงานในมือ (Backlog) ณ สิ้นปี 60 มูลค่า 1.86 พันล้านบาท ซึ่งจะรับรู้เข้ามาเป็นรายได้ราว 70-45% ของมูลค่างานทั้งหมด ส่วนที่เหลือจะทยอยรับรู้รายได้ไปจนถึงปี 63 ขณะที่ช่วงต้นปีที่ผ่านมาบริษัทได้รับงานใหม่เข้ามาเพิ่มเติมอีก 118 ล้านบาท พร้อมกันนี้บริษัทได้เตรียมจะเข้าประมูลงานใหม่ในธุรกิจหลักมูลค่า 1.3 พันล้านบาท คาดว่าจะทยอยรู้ผลการประมูลตั้งแต่ช่วงไตรมาส 2/61 เป็นต้นไป
อีกทั้งในปีนี้บริษัทคาดว่าอัตรากำไรสุทธิจะกลับมาใกล้เคียงกับปี 59 ที่ 7.34% โดยบริษัทจะเน้นการบริหารจัดการต้นทุนที่ดี ประกอบกับเป็นการเติบโตตามรายได้ที่เพิ่มขึ้นด้วย
“นอกจากการรับรู้รายได้จากโครงการใหม่ๆ ที่เข้ามาแล้ว บริษัทยังคงมองหาธุรกิจอื่นเพิ่มเติมที่น่าสนใจและสามารถส่งเสริมการเติบโตให้ธุรกิจหลัก เพื่อต่อยอด และช่วยผลักดันผลประกอบการให้มีการเติบโตอย่างต่อเนื่อง” นายเกียรติ กล่าว
นอกจากนี้ บริษัทยังเข้าประมูลงานโครงการที่จอดรถ เพื่อเข้ารับงานก่อสร้างและบริหารในสนามบิน และโรงพยาบาลต่างๆ จำนวน 3-4 โครงการ โดยคาดว่าจะเห็นความชัดเจนภายในปีนี้ สำหรับความคืบหน้าในโครงการที่จอดรถ โรงพยาบาลธรรมศาสตร์เฉลิมพระเกียรติ ปัจจุบันอยู่ระหว่างก่อสร้าง โดยมีความคืบหน้าโครงการแล้ว 15% และจะก่อสร้างแล้วเสร็จในช่วงปลายปีนี้ และเริ่มรับรู้รายได้เข้ามาในปี 62
โดยปัจจุบันบริษัทได้เจรจาเพื่อเข้าร่วมลงทุนในโครงการโซลาร์ฟาร์มสหกรณ์ 2 โครงการ โดยจะเข้าถือหุ้นในสัดส่วน 49% กำลังการผลิตรวม 10 เมกะวัตต์ แบ่งเป็นโครงการละ 5 เมกะวัตต์ มูลค่าการลงทุนรวมของโครงการอยู่ที่ 400 ล้านบาท โดยคาดว่าจะเห็นความชัดเจนภายในปีนี้
สำหรับโครงการโรงไฟฟ้าพลังงานแสงอาทิตย์ที่สิงห์บุรี (C2C) จะเข้าถือหุ้นในสัดส่วน 25.10% กำลังการผลิต และโครงการโรงไฟฟ้าที่ฉะเชิงเทรา (STS) กำลังการผลิต 4.99 เมกะวัตต์ จะถือหุ้นในสัดส่วน 25.10% จะทำรายการการซื้อขายแล้วเสร็จในช่วงเดือน พ.ค. และรับรู้รายได้ทันที